## Pravilnik o visini naknade za koncesiju u javnim telekomunikacijama i načinu plaćanja

### NN 15/1995 (3.3.1995.), Pravilnik o visini naknade za koncesiju u javnim telekomunikacijama i načinu plaćanja

# MINISTARSTVO POMORSTVA, PROMETA I VEZA

Na temelju članka 12. stavka (10) Zakona o telekomunikacijama ("Narodne
novine" br. 53/94) ministar pomorstva, prometa i veza uz mišljenje
Vijeća za telekomunikacije i suglasnost ministra financija, donosi

## Pravilnik

### o visini naknade za koncesiju u javnim telekomunikacijama i načinu plaćanja

Članak 1.

Ovim se pravilnikom propisuje visina naknade za koncesiju u javnim telekomunikacijama
(u daljnjem tekstu" naknada) zavisno od vrste koncesionirane djelatnosti,
razine i veličine područja na kojem se obavlja koncesionirana djelatnost
i način plaćanja za"

1. Javne telekomunikacije u pokretnoj mreži (pokretni telefon, pokretne
satelitske i druge pokretne mreže) na razini Države i na lokalnoj razini
(razina grada, županije i Grada Zagreba, te skupine županija i drugo ograničeno
područje).

2. Kabelska televizija na razini Države, razini županije i grada Zagreba,
te na razini grada, dijela grada, Općine, naselja i dijela naselja.

3. Radio na razini Države i na lokalnoj razini (razini grada, županije
i Grada Zagreba, te skupine županija i drugo ograničeno područje),

4. Televizija na razini Države i na lokalnoj razini (razina grada, županije
i Grada Zagreba, te skupine županija i drugo ograničeno područje).

5. Proizvodnja programa za kabelsku televiziju.

6. Obavljanje telekomunikacijskih usluga putem terminalne opreme priključene
na javne telekomunikacije drugog davatelja usluga.

Članak 2.

(1) Visina godišnje naknade za koncesiju u javnim telekomunikacijama
dana je u tablici 1, 2, 3, 3a, 4 i 5 kako slijedi"

![](dodatni/362626.gif)

![](dodatni/362627.gif)

(2)Visina godišnje naknade za koncesiju radija i televizije u prvoj godini obavljanja
djelatnosti iznosi 40%, u drugoj godini 70%,a daljnjim godinama 100% naknade iz tablice
3 i 3a iz stavka (1) ovog članka.

(3) Koncesionari neprofitabilnog radija i neprofitabilne televizije plaćaju 5% naknade
iz tablice 3 i 3a iz stavka (1) ovog članka u skladu s odredbom iz stavka (2) ovog članka.

(4) Razina koncesije za radio i televiziju čiji odašiljači emitiraju na "drugom ograničenom
području" u smislu odredbe iz članka 12. stavka (7) Zakona o telekomunikacijama i članka 1.
točka 3. i 4. ovog pravilnika, a obuhvaća grad i šire područje, određuje se, radi plaćanja
naknade za koncesiju, prema tablici 3a. ovog članka.

Članak 3.

Naknada se plaća u korist državnog proračuna za godinu dana unaprijed, računajući i
mjesec u kojem je koncesionar počeo obavljati djelatnost prema ugovoru iz članka 14. stavka
(8) Zakona o telekomunikacijama. Prva uplata dospijeva petnaestog dana od dana početka
obavljanja djelatnosti, a slijedeća uplata dospijeva petnaestog u mjesecu nakon isteka
vremena za koje je plaćena naknada. Ako se naknada ne plati u određenom roku zaračunavaju
se zakonske kamate.

Članak 4.

(1)Za troškove postupka odlučivanja o davanju koncesije u javnim telekomunikacijama
plaća se unaprijed postotak odgovarajuće naknade iz članka 2. ovog pravilnika (tablice
1,2,4 ili 5) i to:
1. 4% prigodom podnošenja zahtjeva za dostavu podataka potrebitih za izradu ponude ili
prijave na natječaj;
2. 8% prigodom podnošenja ponude ili prijave na natječaj.

(2)Za troškove postupka odlučivanja o davanju koncesije za radio i televiziju plaća
se unaprijed naknada prema tablici:

![](dodatni/362628.gif)

Članak 5.

Ovaj pravilnik stupa na snagu osmoga dana od dana objave u "Narodnim novinama"

Klasa: 011-01/94-02/23

Urbroj: 530-07-95-4

Zagreb, 23. veljače 1995.

Ministar pomorstva, prometa i veza

**Ivica Mudrinić, dipl. ing. el.,** v. r.

Pravilnik, NN 15/1995-283